A Google buktatta le a Lökösházán lekapcsolt terrorgyanús briteket | 24.hu
2015. 11. 25. 10:36	A Google segített lekapcsolni a magyar rendőröknek a Lökösházán elfogott angol férfiak egyikét – írja a Zsaru magazin. A keresés feldobta: a külföldit hazájában 2008-ban elítélték terrorizmusra való felhívás és terrorizmust támogató adománygyűjtés miatt.
Ahogy arról beszámoltunk, a két férfit Lökösházán, a vasúti határátkelőn a Bukarestbe tartó Ister nemzetközi gyorsvonatán ellenőrizték, de nem tudták igazolni magyarországi tartózkodásuk jogszerűségét. Egyiküknél volt ugyan egy angol vezetői engedély, a másik csak egy Koránt adott át a békési rendőröknek. Előállították őket. Kiderült, hogy az angol jogosítvány valódi. Tényleg a 44 éves K. Simon Jonathan brit állampolgáré. Útitársát bemondott személyi adatai alapján a brit konzuli ügyelet nem tudta angol állampolgárként azonosítani, így mindketten úgynevezett kiutasítást előkészítő őrizetbe kerültek. Később az addig azonosítatlan férfi közölte valódi nevét: B. Trevor, szintén brit állampolgár, és 40 éves. A korábbi tájékoztatás szerint ügyükben csak két nappal később jött a fordulat: a schengeni körözési rendszerben megjelent mindkettőjük európai elfogatóparancsa, ugyanis engedély nélkül egyikük sem hagyhatta volna el Angliát.
A bíróság a napokban úgy döntött, átadják őket az angol hatóságoknak.
Viszkis: Használtam a nőket, ahogy ők is engem	Nézd meg a legfrissebb cikkeinket a címlapon!